ลุ้น"กรณ์"ไฟเขียวเพิ่มสภาพคล่องบ.กลางฯ
บริษัท กลางฯ หวั่นคลังหนุนเพิ่มสภาพคล่องไม่ทันเดือน มิ.ย. นี้ กระทบธุรกิจมีปัญหา
28 เม.ย. 2553

บริษัท กลางฯ หวั่นคลังหนุนเพิ่มสภาพคล่องไม่ทันเดือน มิ.ย. นี้ กระทบธุรกิจมีปัญหา
นายสมพร สืบถวิลกุล กรรมการผู้จัดการ บริษัท กลางคุ้มครองผู้ประสบภัยจากรถ เปิดเผยว่า หากภายในเดือน มิ.ย. นี้ รมว.คลัง ยังไม่ได้ลงนามเห็นชอบให้บริษัทสมาชิกทั้งหลายจ่ายเงินสมทบเป็น 10% จาก 2.25% ของเบี้ยประกัน พ.ร.บ. เพื่อลดการขาดทุนที่เพิ่มขึ้นจากการที่บริษัท กลางฯ ต้องรับประกันภัยรถจักรยานยนต์ทั้งระบบนั้น ก็อาจทำให้บริษัทประสบปัญหาเรื่องสภาพคล่องได้
ทั้งนี้ เนื่องจากบริษัทมีอัตราค่าเสียหายต่อเบี้ยประกันเพิ่มขึ้นเป็น 90% จากเดิมอยู่ที่ 76% ซึ่งเป็นผลมาจากที่เงื่อนไขความคุ้มของประกัน พ.ร.บ. ที่เพิ่มขึ้นมาตั้งแต่ปี 2553 และบริษัทต้องมีค่าใช้จ่ายด้านนายหน้าเพิ่มขึ้นถึง 300% ต่อเดือน จากเดิมที่ขายประกัน พ.ร.บ. เดือนละ 2.5 แสนฉบับ ก็เพิ่มเป็นเดือนละ 8 แสนฉบับ ซึ่งมาจากการที่บริษัทต้องรับประกันภัย พ.ร.บ.รถยนต์ทั้งระบบเพียงรายเดียว
“หากเราได้เงินสมทบเพิ่มเป็น 10% ก็จะทำให้เราได้เงินเข้ามาเพิ่มเป็นปีละประมาณ 720 ล้านบาท จากเดิมได้ปีละ 230 ล้านบาท ซึ่งก็จะทำให้เรามีสภาพคล่องอยู่ได้” นายสมพร กล่าว
อย่างไรก็ตาม หากมีการเปลี่ยนแปลงทางการเมืองเกิดขึ้น บริษัทก็คงต้องเจรจากับบริษัทสมาชิกว่าจะแก้ไขปัญหาอย่างไร ซึ่งขณะนี้ก็มีอยู่ 3 แนวทาง คือ 1.ให้บริษัทสมาชิกแต่ละรายกลับไปรับประกัน พ.ร.บ.รถจักรยานยนต์เหมือนเดิม 2.เพิ่มเบี้ยประกัน พ.ร.บ. ซึ่งข้อเสนอนี้คงเป็นไปได้ยาก และ 3.จัดตั้งเป็นกองทุนกลางเพื่อบริหารประกัน พ.ร.บ.รถจักรยานยนต์โดยเฉพาะ ซึ่งเป็นแนวทางที่เป็นไปได้มากที่สุด